Prečišćeni tekst Pravila za izbore članova Savjeta manjinskog naroda ili druge manjinske nacionalne zajednice obuhvata sljedeće propise:
1. Pravila za izbore članova Savjeta manjinskog naroda ili druge manjinske nacionalne zajednice ("Službeni list Crne Gore", br. 058/17 od 22.09.2017),
2. Pravila o izmjeni Pravila za izbore članova Savjeta manjinskog naroda ili druge manjinske nacionalne zajednice ("Službeni list Crne Gore", br. 049/24 od 29.05.2024), u kojima je naznačen njihov dan stupanja na snagu.
PRAVILA
ZA IZBORE ČLANOVA SAVJETA MANJINSKOG NARODA ILI DRUGE MANJINSKE NACIONALNE ZAJEDNICE
("Službeni list Crne Gore", br. 058/17 od 22.09.2017, 049/24 od 29.05.2024)
Predmet
Član 1
Savjet manjinskog naroda ili druge manjinske nacionalne zajednice (u daljem tekstu: savjet) bira se na principima dobrovoljnosti, izbornosti i demokratičnosti.
Članovi savjeta
Član 2
Savjet čine članovi po funkciji, u smislu člana 33 stav 5 Zakona o manjinskim pravima i slobodama (u daljem tekstu: članovi po funkciji), i članovi izabrani na elektorskoj skupštini manjinskog naroda ili druge manjinske nacionalne zajednice.
Način utvrđivanja broja članova savjeta
Član 3
Članovi savjeta po funkciji čine najviše polovinu ukupnog broja članova savjeta.
Ukupan broj članova savjeta ne može biti veći od dvostrukog broja članova po funkciji, osim ako je taj broj manji od minimuma iz člana 33 stav 4 Zakona o manjinskim pravima i slobodama.
Izjava o prihvatanju članstva po funkciji
Član 4
Savjeti su dužni da najmanje 45 dana prije isteka mandata savjeta, upućuje poziv pripadnicima manjinskog naroda ili druge manjinske nacionalne zajednice koji se nalaze na funkcijama iz člana 33 stav 5 Zakona o manjinskim pravima i slobodama, radi davanja izjave o prihvatanju članstva u savjetu.
Utvrđivanje broja članova koji se biraju na elektorskoj skupštini
Član 5
Po prijemu izjava iz člana 4 ovih pravila savjet sačinjava listu članova po funkciji.
Broj članova koji se biraju na elektorskoj skupštini utvrđuje savjet, u skladu sa članom 3 ovih pravila.
Poziv za učešće na elektorskoj skupštini
Član 6
Poziv za prijavljivanje pripadnika manjinskog naroda ili druge manjinske nacionalne zajednice za učešće na elektorskoj skupštini za izbor članova savjeta, savjet objavljuje u medijima.
Poziv iz stava 1 ovog člana sadrži uslove i popis potrebne dokumentacije iz čl. 7 i 8 ovih pravila, kao i rok za prijavljivanje.
Elektori
Član 7
Pravo da bude elektor ima svaki punoljetni građanin koji se izjašnjava kao pripadnik odnosnog manjinskog naroda ili druge manjinske nacionalne zajednice i njegovu kandidaturu svojim potpisom podržava:
   1) 30 pripadnika manjinskog naroda ili druge manjinske nacionalne zajednice kojoj pripada, sa biračkim pravom, ako taj manjinski narod ili druga manjinska nacionalna zajednica u ukupnom stanovništvu ne prelazi 3%, shodno rezultatima posljednjeg popisa stanovništva;
   2) 60 pripadnika manjinskog naroda ili druge manjinske nacionalne zajednice kojoj pripada, sa biračkim pravom, ako taj manjinski narod ili druga manjinska nacionalna zajednica u ukupnom stanovništvu čini od 3% do 6%, shodno rezultatima posljednjeg popisa stanovništva;
   3) 100 pripadnika manjinskog naroda ili druge manjinske nacionalne zajednice kojoj pripada, sa biračkim pravom, ako taj manjinski narod ili druga manjinska nacionalna zajednica u ukupnom stanovništvu prelazi 6%, shodno rezultatima posljednjeg popisa stanovništva;
Pripadnik odnosnog manjinskog naroda ili druge manjinske nacionalne zajednice može popunjavanjem i potpisivanjem obrasca da podrži samo jednog elektora.
Prijava za elektora
Član 8
Lice koje se prijavljuje da bude elektor, uz prijavu i potpise iz člana 7 ovih pravila, dostavlja izjavu o pripadnosti odnosnom manjinskom narodu ili drugoj manjinskoj nacionalnoj zajednici i dokaz o crnogorskom državljanstvu.
Izborna komisija
Član 9
Dokumentacija iz čl. 7 i 8 ovih pravila, dostavlja se izbornoj komisiji, koju bira savjet, radi utvrđivanja spiska elektora koji ispunjavaju propisane uslove i sazivanja elektorske skupštine.
Utvrđivanje spiska elektora
Član 10
Ukoliko podnijeta dokumentacija iz čl. 7 i 8 ovih pravila sadrži određene nedostatke, izborna komisija će podnosiocu prijave dati rok od 48 sati da otkloni te nedostatke.
Ako podnosilac prijave u određenom roku ne otkloni nedostatke, izborna komisija konstatuje da podnosilac prijave ne ispunjava uslove.
Ukoliko podnijeta prijava ispunjava uslove utvrđene zakonom i ovim pravilima, izborna komisija to konstatuje i utvrđuje spisak elektora.
Prilikom utvrđivanja ispunjenosti uslova iz čl. 7 i 8 ovih pravila, stručne i administrativne poslove za potrebe izborne komisije vrši savjet.
Sazivanje elektorske skupštine
Član 11
Izborna komisija će u roku od 10 dana od dana utvrđivanja spiska elektora, odlukom o sazivanju elektorske skupštine odrediti datum i mjesto održavanja te skupštine.
Rok za održavanje elektorske skupštine ne može biti kraći od 15 dana niti duži od 45 dana od dana donošenja odluke iz stava 1 ovog člana.
Izborna komisija će dostaviti poziv sa dnevnim redom elektorske skupštine, u pisanoj formi, svim elektorima pojedinačno.
Uz poziv iz stava 3 ovoga člana, elektorima se dostavlja predlog poslovnika o radu elektorske skupštine.
Kvorum za rad elektorske skupštine
Član 12
Elektorska skupština počinje svoj rad utvrđivanjem prisustva elektora na osnovu spiska elektora koji dostavlja izborna komisija.
Elektorska skupština se može održati ukoliko je prisutno više od 1/2 pozvanih elektora.
Rukovođenje elektorskom skupštinom
Član 13
Radom elektorske skupštine rukovodi najstariji elektor.
Način odlučivanja
Član 14
Elektorska skupština odlučuje javno, većinom glasova prisutnih elektora.
O izboru članova savjeta, elektorska skupština odlučuje tajnim glasanjem.
Kandidatura
Član 15
Pravo izbora za člana savjeta ima svaki član elektorske skupštine koji svoju kandidaturu dostavi verifikacionoj komisiji, koju elektorska skupština bira na početku svog zasijedanja.
Verifikaciona komisija sačinjava listu kandidata za članove savjeta.
Redoslijed kandidata na listi utvrđuje se po abecednom ili azbučnom redu prezimena kandidata.
Način izbora
Član 16
Elektori mogu zaokružiti najmanje 1/3, a najviše onoliko kandidata koliko se bira za članove savjeta, a u suprotnom će glasački listić biti nevažeći.
Verifikaciona komisija utvrđuje rezultate glasanja i o tome upoznaje elektorsku skupštinu.
U slučaju da dva ili više kandidata imaju isti broj glasova koji im omogućavaju izbor za člana savjeta, glasanje za ove kandidate će se ponoviti.
U slučaju da dva ili više kandidata imaju isti broj glasova koji nije dovoljan za izbor člana savjeta, redoslijed na listi se utvrđuje na osnovu abecednog ili azbučnog reda prezimena kandidata.
Svaki kandidat za člana savjeta ima pravo uvida u glasački materijal.
Glasački materijal se čuva u skladu sa aktima savjeta.
Naknadno popunjavanje članstva
Član 17
Ukoliko članu savjeta po funkciji prestane funkcija na osnovu koje je postao član savjeta, njegovo mjesto u savjetu pripada licu izabranom na tu funkciju, ako je pripadnik istog manjinskog naroda ili iste druge manjinske nacionalne zajednice i prihvata članstvo u savjetu. Ukoliko se iz bilo kog razloga upražnjeno mjesto u savjetu ne može popuniti na taj način, popunjavanje će se izvršiti iz reda kandidata sa liste kandidata iz člana 15 ovih pravila, tako što će to mjesto pripasti kandidatu sa najvećim brojem glasova.
Ukoliko član savjeta (po funkciji ili izabran na elektorskoj skupštini) da ostavku na članstvo u savjetu, popunjavanje će se izvršiti iz reda kandidata sa liste kandidata iz člana 15 ovih pravila, tako što će to mjesto pripasti kandidatu sa najvećim brojem glasova.
Način prvog izbora savjeta
Član 18
Ukoliko manjinski narod ili druga manjinska nacionalna zajednica prvi put osniva savjet, inicijativu za sazivanje elektorske skupštine Ministarstvu može dati:
   1) najmanje pet pripadnika manjinskog naroda ili druge manjinske nacionalne zajednice sa pravom da budu elektori na elektorskoj skupštini odnosnog manjinskog naroda ili druge manjinske nacionalne zajednice čiji procenat prema rezultatima posljednjeg popisa stanovništva ne prelazi 3% od ukupnog broja stanovništva;
   2) najmanje sedam pripadnika manjinskog naroda ili druge manjinske nacionalne zajednice sa pravom da budu elektori na elektorskoj skupštini odnosnog manjinskog naroda ili druge manjinske nacionalne zajednice čiji procenat prema rezultatima posljednjeg popisa stanovništva je od 3% do 6% od ukupnog broja stanovništva;
   3) najmanje 12 pripadnika manjinskog naroda ili druge manjinske nacionalne zajednice sa pravom da budu elektori na elektorskoj skupštini odnosnog manjinskog naroda ili druge manjinske nacionalne zajednice čiji broj prema rezultatima posljednjeg popisa stanovništva prelazi 6% od ukupnog broja stanovništva;
Inicijativa se predaje Ministarstvu u pisanom obliku.
Uz inicijativu iz stava 1 ovog člana, svaki elektor dostavlja izjavu o pripadnosti odnosnom manjinskom narodu ili drugoj manjinskoj nacionalnoj zajednici, dokaz o crnogorskom državljanstvu i potreban broj potpisa pripadnika tog manjinskog naroda ili druge manjinske nacionalne zajednice sa biračkim pravom koji podržavaju njegovu kandidaturu za člana elektorske skupštine.
Ukoliko podnijeta inicijativa sadrži određene nedostatke, Ministarstvo će podnosiocima inicijative dati rok od 48 sati da otklone te nedostatke.
Ako podnosioci inicijative u propisanom roku ne otklone nedostatke, Ministarstvo će rješenjem odbaciti inicijativu.
Ukoliko podnijeta inicijativa ispunjava uslove iz ovih pravila, Ministarstvo donosi rješenje o prihvatanju inicijative za sazivanje elektorske skupštine.
Na sazivanje i način rada elektorske skupštine u slučaju iz stava 1 ovog člana, primjenjuju se odredbe čl. 4 do 17 ovih pravila, pri čemu će poslove savjeta i izborne komisije vršiti Ministarstvo.
Obrasci
Član 19
Izjava o prihvatanju članstva po funkciji iz člana 4, potpis podrške kandidaturi iz člana 7 stav 1, izjava o nacionalnoj pripadnosti iz člana 8 i izjava o kandidaturi iz člana 15 ovih pravila, daju se na obrascima koji su sastavni dio ovih pravila.
Konstitutivna sjednica
Član 20
Datum i mjesto konstitutivne sjednice savjeta određuje se na elektorskoj skupštini, o čemu članove savjeta po funkciji obavještava savjet.
Raspuštanje savjeta
Član 21
U slučaju da savjet, u roku od šest mjeseci od svog konstituisanja ne donese statut i poslovnik o svom radu, Ministarstvo će raspustiti postojeći savjet i raspisati izbore za nove članove savjeta.
Statutom savjeta će se bliže urediti pitanja u vezi sazivanja vanredne elektorske skupštine, način rada savjeta, odgovornost članova savjeta, način njihovog razrješenja, kao i druga pitanja od značaja za rad savjeta.
Rok za izbor članova savjeta
Član 22
Izbor članova savjeta u skladu sa ovim pravilima izvršiće se u roku od 90 dana od dana stupanja na snagu ovih pravila.
Savjeti koji su izabrani u skladu sa Pravilima za izbor članova savjeta manjinskog naroda ili druge manjinske nacionalne zajednice ("Službeni list Crne Gore", broj 012/13) osim savjeta koji su konstituisani prije stupanja na snagu ovih pravila, sprovešće sve aktivnosti u vezi sazivanja elektorske skupštine i izbora članova savjeta u skladu sa ovim pravilima.
Prestanak važenja
Član 23
Danom stupanja na snagu ovih pravila prestaju da važe Pravila za izbor članova savjeta manjinskog naroda ili druge manjinske nacionalne zajednice ("Službeni list Crne Gore", broj 012/13).
Stupanje na snagu
Član 24
Ova pravila stupaju na snagu danom objavljivanja u "Službenom listu Crne Gore".
NAPOMENA IZDAVAČA:
Priloge koji su sastavni dio ovog propisa možete pogledati ovdje.